Všeobecne záväzné nariadenie Číslo : VZN 3/2020



**O B E C Kokšov-Bakša**

v súlade s § 6 ods. 1 a § 4 ods. 5 písm. a) bod 5 zákona SNR č. 369/1990 Zb. o obecnom zriadení v znení neskorších predpisov (ďalej len „zákon o obecnom zriadení“)

**v y d á v a**

**VŠEOBECNE ZÁVÄZNÉ NARIADENIE obce Kokšov-Bakša**

**č. 3/2020**

**o činnostiach, ktorých vykonávanie je zakázané alebo obmedzené na určitý čas alebo na určitom mieste na území obce Kokšov-Bakša**

Návrh tohto všeobecne záväzné nariadenia (VZN)

|  |  |
| --- | --- |
| Vyvesené na úradnej tabuli: | 14.7.2020 |
| Dátum začiatku lehoty na pripomienkové konanie: | 15.7.2020 |
| Dátum ukončenia pripomienkového konania: | 30.7.2020 |
| Vyhodnotenie pripomienok k návrhu VZN uskutočnené dňa: | 31.7.2020 |

Schválené všeobecne záväzné nariadenie

|  |  |
| --- | --- |
| Na rokovaní obecného zastupiteľstva dňa: | 12.08.2020 |
| Vyhlásené vyvesením na úradnej tabuli obce dňa: | 13.08.2020 |
| VZN nadobúda účinnosť dňom | 28.08.2020 |

Mikuláš Hudák

starosta obce

Obecné zastupiteľstvo obce Kokšov-Bakša podľa § 11 ods. 4 písm. g) zákona č. 369/199 Zb. o obecnom zriadení v znení neskorších predpisov sa uznieslo na tomto všeobecne záväznom nariadení (ďalej len „nariadenie“).

**Článok 1**

**Úvodné ustanovenie**

1. Všeobecne záväzné nariadenie upravuje činnosti, ktorých vykonávanie je zakázané alebo obmedzené na určitý čas alebo na určitom mieste na území obce Kokšov-Bakša (ďalej „obec“).

2. Na území obce je každý povinný zdržať sa činností, ktoré narúšajú verejnú čistotu, verejný poriadok, zdravé podmienky a zdravý spôsob života obyvateľov obce v rozpore so všeobecne záväznými právnymi predpismi, dobrými mravmi a všeobecne uznávanými pravidlami občianskeho spolužitia.

**Článok 2**

**Pravidlá času výstavby a rekonštrukcie stavieb**

Na území obce sa výstavba a rekonštrukcia stavieb a bytov povoľuje nasledovne:

a) v pracovných dňoch v čase od 06:00 hod. do 22:00 hod.,

b) v sobotu v čase od 07:00 hod. do 22:00 hod.

Na území obce sa zakazuje výstavba a rekonštrukcia stavieb a bytov v nedeľu.

**Článok 3**

**Pravidlá času údržby zelene**

Údržba zelene drobnými motorovými mechanizmami sa na území obce povoľuje nasledovne:

a) v pracovných dňoch v čase od 06:00 hod. do 21:00 hod.

b) v sobotu v čase od 07:00 hod. do 22:00 hod.

Na území obce sa údržba zelene drobnými motorovými mechanizmami v nedeľu zakazuje.

**Článok 4**

**Pravidlá času manipulácie s drevnou hmotou**

Manipulácia s drevom, rezivom, drevnou hmotou, prostredníctvom cirkulárok, fréz, motorových píl, hobľovačiek, a iných mechanizmov učených na spracovanie drevnej hmoty sa na území obce povoľuje nasledovne:

a) v pracovných dňoch v čase od 06:00 hod. do 21:00 hod.

b) v sobotu v čase od 07:00 hod. do 22:00 hod.

Na území obce sa manipulácia s drevom a drevnou hmotou prostredníctvom cirkulárok, fréz, motorových píl, hobľovačiek a iných mechanizmov učenými na spracovanie drevnej hmoty v nedeľu zakazuje.

**Článok 5**

**Kontrolná činnosť**

1. Kontrolnú činnosť nad dodržiavaním tohto všeobecne záväzného nariadenia vykonávajú:

a) starosta obce,

b) poslanci obce, na základe písomného poverenia.

2. Právne predpisy o kontrolnej činnosti iných kontrolných orgánov a orgánu miestnej samosprávy nie sú týmto všeobecne záväzným nariadením dotknuté.

3. V prípade porušenia ustanovení tohto všeobecne záväzného nariadenia obec uloží právnickej osobe pokutu podľa osobitného predpisu. Porušenie tohto všeobecne záväzného nariadenia fyzickou osobou sa posudzuje ako priestupok podľa osobitného predpisu.

**Článok 6**

**Spoločné a záverečné ustanovenia**

1. Návrh tohto VZN bol vyvesený na úradnej tabuli v súlade s § 6 ods. 3 zákona o obecnom zriadení.

2. Obecné zastupiteľstvo obce sa uznieslo na vydaní tohto VZN dňa 12.08.2020, uznesením č. 65/2020.

3. Toto všeobecne záväzné nariadenie nadobúda účinnosť dňom 28.08.2020.

Mikuláš Hudák

starosta obce